
Република Србија
УСТАВНИ СУД
Број: Уж - 1641/2010
_______ 2013. године
Б е о г р а д

	Уставни суд, Велико веће, у саставу: председник Суда др Драгиша Слијепчевић, председник већа и судије др Боса Ненадић, Катарина Манојловић Андрић, др Оливера Вучић, Предраг Ћетковић, Милан Станић, Братислав Ђокић и мр Томислав Стојковић, чланови већа, у поступку по уставној жалби Душка Мишковића из Ваљева и Драгана Дрпића, Драгише Максимовића, Миодрага Суботића и Радована Јевтића, свих из Мионице, на основу члана 167. став 4. у вези члана 170. Устава Републике Србије, на седници одржаној 7. фебруара 2013. године, донео je  

О Д Л У К У

Одбија се као неоснована уставна жалба Душка Мишковића, Драгана Дрпића, Драгише Максимовића, Миодрага Суботића и Радована Јевтића изјављена против пресуде Општинског суда у Ваљеву П. 1166/09 од 4. новембра 2009. године и пресуде Вишег суда у Ваљеву Гж. 88/10 од 4. фебруара 2010. године.

О б р а з л о ж е њ е

1. Душко Мишковић из Ваљева и Драган Дрпић, Драгиша Максимовић, Миодраг Суботић и Радован Јевтић, сви из Мионице, су 16. марта 2010. године, преко пуномоћника, адвоката Драгана Живковића из Ваљева, поднели Уставном суду уставну жалбу против пресуде Општинског суда у Ваљеву П. 1166/09 од 4. новембра 2009. године и пресуде Вишег суда у Ваљеву Гж. 88/10 од 4. фебруара 2010. године, због повреде права на накнаду штете из члана 35. став 2. Устава Републике Србије.
У уставној жалби је, између осталог, наведено: да је оспореном првостепеном и другостепеном пресудом одбијен тужбени захтев подносилаца уставне жалбе којим су тражили да се тужена Република Србија обавеже да им по основу неоснованог обогаћења исплати одређене износе на име ратних дневница за период који су провели у саставу Војске Југославије; да су судови погрешно применили материјално право, третирајући постављене тужбене захтеве као захтеве за накнаду штете, а не као накнаду услед неоснованог обогаћења; да подносиоци своје право заснивају на томе да је Војска без правног основа задржала новац добијен за исплату ратних дневница, а што, по њиховом мишљењу, представља неосновано обогаћење и мора се подвести под члан 210. Закона о облигационим односима, те да је требало применити општи рок застарелости потраживања из члана 371. Закона о облигационим односима. 
 
2. Сагласно одредби члана 170. Устава Републике Србије, уставна жалба се може изјавити против појединачних аката или радњи државних органа или организација којима су поверена јавна овлашћења, а којима се повређују или ускраћују људска или мањинска права и слободе зајемчене Уставом, ако су исцрпљена или нису предвиђена друга правна средства за њихову заштиту. Поступак по уставној жалби се, у смислу члана 175. став 3. Устава, уређује законом.
У току поступка пружања уставносудске заштите, поводом испитивања основаности уставне жалбе у границама захтева истакнутог у њој, Уставни суд утврђује да ли је у поступку одлучивања о правима и обавезама подносилаца уставне жалбе повређено или ускраћено њиховоо Уставом зајемчено право или слобода.

3. Уставни суд је у спроведеном поступку извршио увид у оспорене пресуде и документацију приложену уз уставну жалбу и утврдио следеће чињенице и околности од значаја за решавање ове уставносудске ствари:
Тужиоци, овде подносиоци уставне жалбе, су 20. марта 2009. године поднели Општинском суду у Ваљеву тужбу против тужене Републике Србије - Министарство одбране, ради неоснованог обогаћења.
Општински суд у Ваљеву је 4. новембра 2009. године донео оспорену пресуду П. 1166/09, којом је одбио тужбени захтев тужилаца као неоснован. У образложењу оспорене првостепене пресуде је, поред осталог, наведено: да су тужиоци били мобилисани као обвезници у резервном саставу за време ратног стања и да у овој правној ствари потражују од тужене дневнице за време проведено у резервном саставу Војске Југославије; да је исплата спорне накнаде представљала законску обавезу тужене коју је била дужна да измири још у периоду док су тужиоци били у резервном саставу Војске Југославије, у смислу члана 157. Закона о Војсци Југославије, те да им је неизвршавањем ове обавезе причинила штету за коју одговара по члану 172. Закона о облигационим односима; да је тужена у одговору на тужбу истакла приговор застарелости потраживања, који је, по оцени првостепеног суда, основан из разлога што, у смислу члана 376. став 1. Закона о облигационим односима, потраживање накнаде штете застарева у року од три године од момента када је оштећени сазнао за штету и за лице које је штету учинило, док према одредби става 2. истог члана Закона, потраживање у сваком случају застарева за пет година од када је штета настала; да су тужбе у овој правној ствари поднете 20. марта 2009. године и да су при том тужиоци имали сазнање да им накнада није у целини или делимично исплаћена и да се с тим у вези нису обраћали државним органима за захтевом за исплату, због чега је, по налажењу суда, тужбени захтев неоснован услед застарелости потраживања; да се у конкретном случају не ради о неоснованом обогаћењу тужене, јер никаква имовина тужилаца није без правног основа прешла у имовину тужене, у смислу одредаба чл. 210. - 219. Закона о облигационим односима, па је, по оцени тога суда, неосновано позивање тужилаца на наведени институт.
Одлучујући о жалби тужилаца, Виши суд у Ваљеву је оспореном пресудом Гж. 88/10 од 4. фебруара 2010. године одбио жалбу и потврдио првостепену пресуду. У образложењу оспорене другостепене пресуде је, поред осталог, истакнуто: да тужиоци заснивају тужбени захтев на неизвршавању законске обавезе тужене да им исплати дневнице, које је била дужна да накнади за ангажовање тужилаца као војних обвезника – резервиста у току бомбардовања СРЈ од стране НАТО 1999. године а по Правилнику о накнади путних и других трошкова у ВЈ и Одлуке о допуни Одлуке о одређивању састава ВЈ, простора, задатака и активности које се извршавају под посебно описаним и отежаним условима као и условима посебних психофизичких напора; да је првостепени суд правилно утврдио да исплата наведених новчаних давања представља обавезу тужене засновану на закону и наведеним подзаконским прописима и да је неизвршавањем ове обавезе тужена причинила штету тужиоцима за коју она одговара на основу члана 172. Закона о облигационим односима; да је првостепени суд правилно применио материјално право, односно одредбе члан 376. ст. 1. и 2. Закона о облигационим односима, када је усвојио приговор тужене о застарелости потраживања тужилаца, правилно налазећи да је протекао не само субјективни, већ и објективни рок од пет година од када је штета настала; да су неосновани наводи из жалбе да је првостепени суд спорни однос требало да расправи на основу члана 210. Закона о облигационим односима и да, у том смислу, примени општи рок застарелости из члана 371. тог Закона, из разлога што је првостепени суд правилно нашао да из чињеничних навода тужбе не произлази да је правни основ тужбеног захтева стицање без основа, јер у конкретном случају нема прелаза имовине тужилаца на тужену, већ је могла да постоји само обавеза тужене да им исплати дневнице и да су тужиоци због неправилног рада тужене претрпели штету.

4. Одредбом члана 35. став 2. Устава, на чију повреду се подносиоци позивају у уставној жалби, утврђено је да свако има право на накнаду материјалне и нематеријалне штете коју му незаконитим или неправилним радом проузрокује државни орган, ималац јавног овлашћења, орган аутономне покрајине или орган јединице локалне самоуправе.
Одредбом члана 172. став 1. Закона о облигационим односима ("Службени лист СФРЈ", бр. 29/78, 39/85, 45/89 и 57/89 и "Службени лист СРЈ", бр. 31/93, 22/99, 23/99, 35/99 и 44/99) прописано је да правно лице одговара за штету коју његов орган проузрокује трећем лицу у вршењу или у вези са вршењем својих функција.
Одредбом члана 210. став 1. Закона прописано је да кад је неки део имовине једног лица прешао на било који начин у имовину неког другог лица, а тај прелаз нема свој основ у неком правном послу или у закону, стицалац је дужан да га врати, а кад то није могуће – да накнади вредност постигнутих користи. 
Одредбама члана 376. ст. 1. и 2. Закона је прописано да потраживање накнаде проузроковане штете застарева за три године од кад је оштећеник дознао за штету и за лице које је штету учинило и да у сваком случају ово потраживање застарева за пет година од кад је штета настала.

5. Оцењујући разлоге и наводе уставне жалбе са становишта наведених одредаба Устава и Закона, Уставни суд је оценио да је најпре потребно испитати да ли је парнични поступак који је претходио подношењу уставне жалбе у целини био правичан, те да ли оспорене пресуде редовних судова повређују или ускраћују уставна права подносилаца. Уставни суд констатује да је Општински суд у Ваљеву, након поступка спроведеног у складу са законом, те спровођења и оцене доказа, у складу са одредбом члана 8. Закона о парничном поступку ("Службени гласник РС", бр. 125/04 и 111/09), утврдио да је неоснован тужбени захтев подносилаца уставне жалбе којим су тражили исплату износа ближе наведених у оспореној пресуди на име ратних дневница за период који су провели у саставу Војске Југославије, по основу неоснованог обогаћења. Наиме, редовни судови су у спроведеном поступку утврдили да правни основ тужбеног захтева подносилаца не може бити стицање без основа, с обзиром да је утврђено да није дошло до преласка без правног основа било какве имовине подносилаца на тужену, већ да је правни основ накнада штете због неисплаћивања ратних дневница од стране Војске Југославије и да се одговорност тужене заснива на члану 172. Закона о облигационим односима, односно на одговорности државе за штету коју њен орган проузрокује трећем лицу у вршењу или у вези са вршењем својих функција. Међутим, по приговору тужене судови су утврдили да је потраживање накнаде штете подносилаца застарело, с обзиром на то да су протекли рокови прописани одредбама члана 376. Закона о облигационим односима за подношење тужбе, па су тужбени захтеви подносилаца одбијени правноснажном парничном пресудом. 
Уставни суд сматра да су Општински суд у Ваљеву и Виши суд у Ваљеву дали уставноправно прихватљиво образложење зашто, по њиховој оцени, није основан тужбени захтев подносилаца, са детаљним, јасним и прецизним разлозима својих ставова. У уставној жалби се не нуде никакви докази и аргументи, различити од оних које су подносиоци већ истицали у жалби на првостепену пресуду, а на које је одговорио другостепени суд. 
Полазећи од изнетих разлога, Уставни суд је утврдио да подносиоцима уставне жалбе није повређено право на накнаду штете зајемчено одредбом члана 35. став 2. Устава, па је уставну жалбу, сагласно одредби члана 89. став 1. Закона о Уставном суду („Службени гласник РС“, бр. 109/07 и 99/11), одбио као неосновану.
Уставни суд посебно наглашава да на другачију одлуку није могла да утиче ни пресуда Европског суда за људска права у предмету Вучковић и други против Србије (представка број 17153/11, од 28. августа 2012. године), јер подносиоци уставне жалбе ниједним наводом нису указивали на повреду својих права због тога што је Република Србија неким резервистима из појединих општина вршила исплату у виду социјалне помоћи, а што је био основ за доношење наведене одлуке Европског суда. Са друге стране, Уставни суд истиче да одлука донета поводом поднете уставне жалбе не утиче на обавезу државе да поступи у складу са Одлуком Европског суда за људска права према свим лицима којима нису исплаћене ратне дневнице.
 
6. С обзиром на наведено, Уставни суд је, на основу одредаба члана 42б став 1. тачка 1) и  члана 45. тачка 9) Закона о Уставном суду, Уставни суд је донео Одлуку као у изреци.
ПРЕДСЕДНИК ВЕЋА

др Драгиша Б. Слијепчевић

